CELEX: 32016R1226
Language: sk
Date: 2016-05-04 00:00:00
Title: Delegované nariadenie Komisie (EÚ) 2016/1226 z 4. mája 2016, ktorým sa mení príloha IX k nariadeniu Európskeho parlamentu a Rady (EÚ) č. 1308/2013, pokiaľ ide o nepovinné vyhradené výrazy pre olivový olej

28.7.2016   
            
            
               SK
            
            
               Úradný vestník Európskej únie
            
            
               L 202/5
            
         DELEGOVANÉ NARIADENIE KOMISIE (EÚ) 2016/1226
   z 4. mája 2016,
   ktorým sa mení príloha IX k nariadeniu Európskeho parlamentu a Rady (EÚ) č. 1308/2013, pokiaľ ide o nepovinné vyhradené výrazy pre olivový olej
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 86,
   keďže:
   
               (1)
            
            
               Nariadením Komisie (EHS) č. 2568/91 (2) sa vymedzujú fyzikálne, chemické a organoleptické vlastnosti olivového oleja a zvyškového olivového oleja a stanovujú metódy hodnotenia týchto vlastností. Uvedené metódy, ako aj medzné hodnoty týkajúce sa vlastností olejov sa pravidelne aktualizujú s cieľom zohľadniť vývoj vedecko-technických poznatkov v súlade s činnosťou vykonanou v rámci Medzinárodnej rady pre olivy.
            
         
               (2)
            
            
               Dňa 26. novembra 2015 prijala Medzinárodná rada pre olivy novú metódu organoleptického hodnotenia panenských olivových olejov, ktorou sa upravuje nepovinná terminológia na účely označovania.
            
         
               (3)
            
            
               Nepovinné vyhradené výrazy sú uvedené v prílohe IX k nariadeniu (EÚ) č. 1308/2013.
            
         
               (4)
            
            
               Príloha IX k nariadeniu (EÚ) č. 1308/2013 by sa preto mala zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Príloha IX k nariadeniu (EÚ) č. 1308/2013 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. mája 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      (2)  Nariadenie Komisie (EHS) č. 2568/91 z 11. júla 1991 o charakteristikách olivového oleja a oleja z olivových zvyškov a o príslušných analytických metódach (Ú. v. ES L 248, 5.9.1991, s. 1).
   
      PRÍLOHA
      
         
            „PRÍLOHA IX
            
               NEPOVINNÉ VYHRADENÉ VÝRAZY
            
            
                        Kategória výrobku
                        (odkaz na klasifikáciu kombinovanej nomenklatúry)
                     
                     
                        Nepovinný vyhradený výraz
                     
                  
                        hydinové mäso
                        (číselné znaky KN 0207  a 0210 )
                     
                     
                        kŕmené … % …
                        hus kŕmená ovsom
                        chované na hlbokej podstielke (chov v hale)
                        výbehový chov (chov v exteriéri)
                        chované navoľno
                        úplne voľný chov
                        vek pri zabití
                        dĺžka výkrmového obdobia
                     
                  
                        vajcia
                        (číselný znak KN 0407 )
                     
                     
                        čerstvé
                        extra alebo extra čerstvé
                        označenie spôsobu kŕmenia nosníc
                     
                  
                        olivový olej
                        (číselný znak KN 1509 )
                     
                     
                        prvé lisovanie za studena
                        extrakcia za studena
                        kyslosť
                        trpký
                        plody: zrelšie alebo zelenšie
                        horký
                        robustný
                        stredne silný
                        lahodný
                        vyvážený
                        stredne mastný“